Mallata

Iste articlo tracta sobre as mallatas, construccions agropecuarias. Ta l'animal con mallas se veiga malla (pelache). Una mallata (d'o latín < *maculāta, de < macūla, «rete») ye una cabana u un estallo desalpartau d'as zonas pobladas, u, talment por extensión, bel conchunto de construccions que incluiga, lo menos, un edificio cubillau d'ixes tipos. En ansotano tamién se diz un cubilar. As mallatas sirven ta cubillar a os ganaus y a os pastors contra l'orache y en as nueiz que calga que i pasen istes segundos, tot cosirando a os primers. Actualment, se'n gosa trobar que encara son funcionals en as estivas y en os puertos, a on que os rabanyos se paixentan de veranos, pero por a presencia de o termin mallada en a toponimia de bella zona d'Aragón luent d'o Pireneu (como a val d'Ebro), se deduce que en o pasau fuoron mas chenerals en a cheografía. A sobén, o conchunto d'edificacions que forman a mallada incluye corrals y belatras construccions perens arredol ta trancar-ie a o ganau, u se troba en terreno que facilite a instalación de cletaus provisionals en as inmediacions. Vocabulario relacionau Existe bellas parolas relacionadas con «mallada» y «mallata» que se fan parte d'o vocabulario ganadero. L'acción de trancar a las reses en una corral u estallo se diz «amallatar», «amallotar» u «amalladar», y ye una clara referencia a iste tipo de construccions. Tamién se diz «fer mallada» u «fer a mallada» de preparar un rabanyo ta pasar a nueit a'l raso en un campo. En a Sierra d'Albarracín existe a denominación de majadal en castellano local pa dicir a los terrenos cerca de mallatas, covachas, cuellos y cabaltos de sierras a on pasa a nueit o bestiar en verano y a on a presencia d'o bestiar tan a sobén ha afavoreixito ciertas especies herbacias nitrofilas y con alta tolerancia a la presión ganadera debant d'atras especies herbacias y lenyosas. Imáchens Notas Referencias Se veiga tamién Cabanya. Caseta. Cort (ganadería). Corral. Cuadra. Estallo. Estallo (edificio). Vinclos externos Se veigan as imáchens de Commons sobre mallatas.